Kledde seg naken og rappet svinedyre sportsklær
Ved 14-tiden fikk politiet i Drammen melding om en ruset mann som nektet å forlate et firma i byen. Da politiet kom, forsøkte han å løpe av gårde i de nye joggeskoene sine, men ble innhentet etter kort tid. Politipatruljen fattet raskt mistanke til mannens klesdrakt, som stemte dårlig med resten av fremtoningen. - Mistenkte var iført alt nytt innen sportstøy. Han hadde nye joggesko, flott treningsbukse, Bjørn Dæhlie-jakke og nye tennissokker. Det var lite forenlig med hans daglige virke, sier operasjonsleder Morten Eriksson i Søndre Buskerud politidistrikt. Etter noen undersøkelser fant politiet årsaken til den nye klesdrakten. - Det viste seg at han hadde gått inn i en sportsforretning tidligere på dagen, lagt fra seg alt sitt jordiske gods og iført seg nye klær fra butikken. Deretter hadde han spasert ut, sier operasjonslederen. Mannens betydelig mer brukte klær ble liggende igjen i butikken. Nå er han anmeldt for tyveri.
Da politiet pågrep mannen hadde han nye klær fra topp til tå. Hans egne lå igjen i sportsbutikken.